Κύριε Πρόεδρε,

Κύριε Υπουργέ,

Κυρίες και κύριοι συνάδελφοι,

Σήμερα συζητάμε ένα ιδιαίτερα κρίσιμο νομοσχέδιο για θέματα υγείας.

Τα πρώτα άρθρα του νομοσχεδίου αναφέρονται στην αντιμετώπιση προβλημάτων ασθενών που πάσχουν από σπάνιες παθήσεις, με τη θέσπιση του Ταμείου Καινοτομίας.

Στην Ελλάδα υπάρχουν 500 χιλιάδες ασθενείς με σπάνιες παθήσεις, ενώ το 95% αυτών εξακολουθεί να μην διαθέτει εγκεκριμένη θεραπεία.

Από την πλευρά μας, σκοπός μας είναι να επικροτούμε κάθε θετική προσπάθεια που γίνεται στον τομέα αυτό και βλέπουμε θετικά στοιχεία στο προς ψήφιση νομοσχέδιο.

Το Ταμείο Καινοτομίας παρουσιάζεται από την κυβέρνηση, ως ένα εργαλείο που θα επιταχύνει την πρόσβαση των ασθενών σε καινοτόμες θεραπείες και νέα φάρμακα.

Όμως, παρά τους επικοινωνιακούς τίτλους των νομοσχεδίων, η ουσία της πολιτικής κρίνεται από το πραγματικό τους αποτύπωμα στην κοινωνία.

Το σημερινό νομοσχέδιο, με τις πολλές διοικητικές προϋποθέσεις που προβλέπει, δεν εγγυάται την απρόσκοπτη πρόσβαση των ασθενών με σπάνιες παθήσεις σε εξειδικευμένες θεραπείες.
Άραγε, το υπό σύσταση Ταμείο Καινοτομίας θα λειτουργήσει ως ένας πραγματικός μηχανισμός πρόσβασης ή τελικά ως ένας μηχανισμός φιλτραρίσματος, καθυστερήσεων και αποκλεισμών?

Η πρόσβαση σε καινοτόμες θεραπείες δεν μπορεί να εξαρτάται από τη γραφειοκρατία, από τις εμπορικές επιλογές των φαρμακευτικών εταιριών, από τα κριτήρια αποζημίωσης άλλων κρατών, ούτε από το εάν ένας ασθενής πάσχει από συχνή ή ιδιαίτερα σπάνια νόσο.

Σοβαρό πρόβλημα αντιμετωπίζεται, όμως, κυρίως στα κριτήρια ένταξης των φαρμάκων στο Ταμείο, που οδηγεί σε αποκλεισμούς κατηγοριών φαρμάκων.

Υπάρχουν θεραπείες υψηλού κλινικού οφέλους και εξειδικευμένα φάρμακα, που δεν εντάσσονται στα κριτήρια του Ταμείου Καινοτομίας, αλλά παρ' όλα αυτά σώζουν ζωές.

Γιατί η πραγματική αξία μιας θεραπείας δεν αποτιμάται μόνο με οικονομικούς δείκτες, αλλά με τη βελτίωση της ποιότητας ζωής και με τη δυνατότητα μιας οικογένειας να ζήσει με αξιοπρέπεια.

Δυστυχώς, λοιπόν, αντί να δημιουργείται ένα γρήγορος μηχανισμός πρόσβασης, δημιουργείται μια πολυσύνθετη διοικητική δομή, με αλλεπάλληλα στάδια, αβεβαιότητες και εμπόδια.

Κρούουμε τον κώδωνα του κινδύνου ότι αν εφαρμοστούν οριζόντια και άκαμπτα κριτήρια, πάρα πολλοί ασθενείς θα αποκλειστούν στην πράξη.

Εμείς αντιμετωπίζουμε την καινοτομία στην υγεία, όχι ως λογιστικό μέγεθος, αλλά ως κοινωνικό δικαίωμα.

Τα υπόλοιπα άρθρα του νομοσχεδίου αναφέρονται γενικά σε θέματα υγείας, ωστόσο οι παθογένειες του εθνικού συστήματος υγείας εξακολουθούν να υφίστανται και μάλιστα εντείνονται.

Και επειδή μιλάμε για φάρμακα, ένα τεράστιο ζήτημα είναι ότι τα τελευταία χρόνια καταγράφεται ραγδαία αύξηση της συμμετοχής των ασθενών στα φάρμακα.

Χιλιάδες πολίτες δυσκολεύονται να πληρώσουν ακόμα και φάρμακα καθημερινής ανάγκης, καθώς πολλά βασικά φάρμακα έχουν αφαιρεθεί από τη λίστα αποζημίωσης, ενώ σε άλλα έχει αυξηθεί δραματικά το κόστος και η συμμετοχή.

Πιο συγκεκριμένα, η ιδιωτική συμμετοχή στα φάρμακα ήταν 615 εκ. ευρώ το 2019, το 2025 ήταν 900 εκ. ευρώ, ενώ το 2026 υπολογίζεται ότι θα περάσει τα 950 εκ. ευρώ, που σημαίνει αύξηση 31% στα χρόνια που κυβερνάτε, με συνέπεια ο πολίτης να αναγκάζεται να βάλει πιο βαθιά το χέρι στην τσέπη για να μπορέσει να καλύψει τη συμμετοχή του στα φάρματα και εδικά όταν αυτό συνυπάρχει σε άτομα με χαμηλές συντάξεις και χαμηλούς μισθούς, που έχει σαν αποτέλεσμα να μην φτάνει η σύνταξη ούτε για τη συμμετοχή στα φάρμακα.

Επίσης, οι Έλληνες είμαστε πρωταθλητές στον τομέα των ιδιωτικών δαπανών υγείας συνολικά στην Ευρώπη, μετά την Βουλγαρία, και αυτό καταδεικνύει την ανεπάρκεια του εθνικού συστήματος υγείας, με αποτέλεσμα να καταφεύγουν οι πολίτες στον ιδιωτικό τομέα υγείας, για να βρουν τη γιατρειά τους.

Η χώρα μας βρίσκεται στις τελευταίες θέσεις της Ευρωπαϊκής Ένωσης στη δημόσια χρηματοδότηση της υγείας, ως ποσοστό του ΑΕΠ, περίπου στο 5,8%, ενώ ο ευρωπαϊκός μέσος όρος κυμαίνεται περίπου στο 7,5%.

Το συμπέρασμα είναι ότι με το νομοσχέδιό σας δεν ενισχύετε συνολικά τη δημόσια φαρμακευτική δαπάνη και το εθνικό σύστημα υγείας.

Ένα άλλο σημαντικό ζήτημα, είναι η δυνατότητα που παρέχεται στους ιατρούς του ΕΣΥ να διατηρούν τα ιδιωτικά τους ιατρεία, που σημαίνει ότι η αποκλειστικότητα στο ΕΣΥ τελείωσε, κάτι που στην πορεία θα αποδειχθεί ότι θα αποβεί σε βάρος των πολιτών, γιατί οι γιατροί είναι με το ένα πόδι και το ένα μάτι στο νοσοκομείο και με το άλλο στο ιδιωτικό τους ιατρείο.

Πέρα από τις γενικές επισημάνσεις που αναφέρθηκα που αφορούν όλους τους Έλληνες πολίτες, στη συνέχεια της ομιλίας μου, θα αναφερθώ συγκεκριμένα σε προβλήματα που αντιμετωπίζουν οι κάτοικοι της Αρκαδίας και της Πελοποννήσου, που έχω την τιμή να εκπροσωπώ.

Κύριε Υπουργέ κατά την πρόσφατη επίσκεψή σας στην Τρίπολη, ανακοινώσατε τη διενέργεια προκήρυξης για την κάλυψη 17 κενών θέσεων στο Γενικό Παναρκαδικό Νοσοκομείο, αλλά αν δεν υπάρξουν κίνητρα για να καλυφθούν αυτές οι θέσεις ιατρών που προκηρύχθηκαν, δεν θα καλυφθούν, όπως έχει συμβεί και στο παρελθόν, με αποτέλεσμα να υπάρχουν ελλείψεις σε κρίσιμες ειδικότητες ιατρών.

Κύριε Υπουργέ, για ποιό ΕΣΥ μιλάτε, όταν οι ελλείψεις σε κρίσιμες ειδικότητες ιατρών είναι σημαντικές και μάλιστα σε ένα νοσοκομείο όπως το Παναρκαδικό, που είναι περιφερειακό και υποχρεούται να εφημερεύει καθημερινά.

Μην θριαμβολογείτε, λοιπόν, με την προκήρυξη, αλλά να θριαμβολογείτε αν προσληφθούν οι γιατροί, γιατί άλλο προκήρυξη και άλλο πρόσληψη.

Ενδεικτικά, στο Παναρκαδικό Νοσοκομείο, εδώ και πολλά έτη υπάρχει μόνο ένας ακτινολόγος, ο οποίος περιορίζεται κυρίως σε απλές ακτινογραφίες, ενώ δεν γίνονται υπέρηχοι, μαστογραφίες και μαγνητικές, ενώ υπάρχει μαγνητικός τομογράφος, ακόμα και οι αξονικές που γίνονται, στέλνονται στην Αθήνα για γνωμάτευση σε ιδιωτικό κέντρο, κάτι που στοιχίζει πιο πολύ από την πρόσληψη ακτινολόγου.

Κύριε Υπουργέ για ποιό ΕΣΥ μιλάτε και πώς υπολογίζει η πολιτεία τη ζωή των Ελλήνων πολιτών, και ιδιαίτερα των κατοίκων της Περιφέρειας, που πρέπει και αυτοί να νιώθουν σιγουριά στον τόπο τους και ότι η Πολιτεία νοιάζεται για την υγεία τους, γιατί αν κάποιος πάθει έμφραγμα στην Πελοπόννησο, από Παρασκευή 3 το μεσημέρι μέχρι και τις 8 το πρωί της  Δευτέρας, καθώς και όλες τις αργίες, κινδυνεύει η ζωή του, διότι πρέπει να μεταφερθεί επειγόντως στην Αθήνα, λόγω έλλειψης προσωπικού στα 2 αιμοδυναμικά κέντρα της Πελοποννήσου σε Τρίπολη και Καλαμάτα που δεν λειτουργούν, με αποτέλεσμα να χάνονται ζωές.

Επίσης, μία ακόμα μεγάλη έλλειψη στον τομέα της υγείας είναι η μη ύπαρξη ακτινοθεραπευτικού κέντρου σε όλη την Πελοπόννησο και οι καρκινοπαθείς πολίτες αναγκάζονται να μετακινούνται στην Αθήνα για άμεσες και επείγουσες θεραπείες, με συνέπεια να ταλαιπωρούνται οικονομικά και σωματικά άνθρωποι βαριά νοσούντες και ενώ είχε ανακοινωθεί από τον Περιφερειάρχη κ. Νίκα ότι είχε χρηματοδοτηθεί από το Ίδρυμα Σταύρος Νιάρχος η δημιουργία του και παρότι είχε προβλεφθεί στο οργανόγραμμα του Παναρκαδικού Νοσοκομείου, που δημοσιεύθηκε στις 21/1/2017.

Όσον αφορά το νοσηλευτικό και βοηθητικό προσωπικό, στο Παναρκαδικό Νοσοκομείο οι συνταξιοδοτήσεις είναι πιο πολλές από τις προσλήψεις. Μάλιστα, το πρόβλημα αυτό θα ενταθεί, διότι λόγω των συνθηκών δεν είναι ελκυστικές τα τελευταία χρόνια οι νοσηλευτικές σχολές, καθώς οι μισθοί είναι χαμηλοί και οι ώρες απασχόλησης πολλές και εξαντλητικές.

Κύριε Υπουργέ, επίσης, η πληρωμένη μελέτη με 200 χιλιάδες ευρώ από την Περιφέρεια Πελοποννήσου για την καθ' ύψον επέκταση του Παναρκαδικού Νοσοκομείου, αυτή τη στιγμή πάει στις καλένδες, ενώ ανακοινώσατε κατά την πρόσφατη επίσκεψή σας στην Τρίπολη νέα προμελέτη, που θα στοιχίσει σε χρήμα και χρόνο και ίσως δημιουργήσει προβλήματα στη λειτουργικότητα του κτιρίου.

Επιπλέον, τα 200 Κέντρα Υγείας της χώρας μας έχουν προσφέρει τεράστιο έργο στην περιφέρεια, αλλά τα τελευταία χρόνια υπάρχουν μεγάλα προβλήματα.

Ειδικά στην Αρκαδία:

Στο Κέντρο Υγείας Μεγαλόπολης υπάρχει μόνο μία βάρδια οδηγού ασθενοφόρου.

Στο Κέντρο Υγείας Τροπαίων δεν λειτουργεί, εδώ και πολλά χρόνια, ούτε το ακτινολογικό ούτε το μικροβιολογικό τμήμα.

Τέλος, επειδή άρθρα του νομοσχεδίου αναφέρονται σε θέματα των διοικήσεων των νοσοκομείων, πρέπει να επισημάνουμε την καταγγελία των εργαζομένων στο Παναρκαδικό Νοσοκομείο Τρίπολης, την οποία θα καταθέσω στα πρακτικά της Βουλής, για τον σημερινό Υποδιοικητή του νοσοκομείου, ο οποίος βρίσκεται παράτυπα στη θέση του και πληρώνεται, χωρίς να προβλέπεται, λόγω του αριθμού των κλινών των οποίων έχει το Νοσοκομείο.

Εν κατακλείδει, μετά από 40 χρόνια από την ίδρυση του ΕΣΥ που εμπνεύστηκε ο Παρασκευάς Αυγερινός και υλοποίησε ο μακαρίτης Γεώργιος Γεννηματάς, επί κυβερνήσεων Ανδρέα Παπανδρέου, που τότε η Ν.Δ. καταψήφισε την δημιουργία του ΕΣΥ, μετά από τόσα χρόνια αντί να βελτιωθεί το σύστημα, αυτό χειροτέρευσε, με συνέπεια οι Έλληνες πολίτες να προσφεύγουν στον ιδιωτικό τομέα σε μια δύσκολη οικονομικά περίοδο.

Αποδεικνύεται, όπως όταν δημιουργήθηκε το ΕΣΥ ήσασταν αντίθετοι γιατί δεν το πιστεύατε, κάτι που βίωσα ως νεαρός γιατρός στο Παναρκαδικό Νοσοκομείο, που όχι μόνο δεν ψηφίσατε αλλά τα παπαγαλάκια σας καταστροφολογούσαν ότι θα φύγουν οι καλοί γιατροί και ότι τα νοσοκομεία θα διαλυθούν, κάτι το οποίο δεν έγινε, έτσι και τώρα με τις αποφάσεις σας και τις πράξεις σας αποδεικνύετε το ίδιο γιατί είστε θιασώτες και υποστηρικτές όχι της δημόσιας υγείας αλλά της ιδιωτικής.

Η υγεία δεν πρέπει να είναι εμπόριο στα χέρια κανενός.

Εμείς στο ΠΑΣΟΚ-ΚΙΝΑΛ ήμασταν, είμαστε και θα είμαστε υπέρμαχοι της δωρεάν δημόσιας υγείας που θα παρέχεται σε αξιοπρεπή νοσοκομεία και κέντρα υγείας, για να μπορούν όλοι οι Έλληνες πολίτες να έχουν δυνατότητα πρόσβασης σε αυτά.

Και επειδή κύριε Υπουργέ μιλάτε για μεγάλες προόδους στον τομέα του ΕΣΥ, σας προσκαλώ και προκαλώ να μου πείτε, όχι το μεγάλο γιατί δεν υπάρχει, αλλά έστω κάποια μικρά έργα, εκτός των επισκευών σε μερικά κέντρα υγείας μετά από 40 χρόνια μέσω ευρωπαϊκών κονδυλίων στην Αρκαδία, αλλά και στην Πελοπόννησο γενικότερα.

Ευχαριστώ

